《夜宿三台东杨炼师》
元代·刘崧

三台山祀净明君，香火新从葛井分。案上道书秋后写，空中仙井夜深闻。

星垂天近连青野，雨过山空起白云。更有雷坛人不到，十年珠树鹤成群。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。